夏日江行
作者：余靖
朝代：宋

paragraphs: 解組趨宸闕，扁舟泛江練。
健艣鴈齊鳴，輕帆雲一片。
水闊煙難收，雨昏風易轉。
曲浦逗留多，修程夢魂倦。
舟子怯風波，終朝股交戰。
預憂雷電驚，先喜虹蜺斷。
安知農夫望，只顧行人便。
愚儒有所思，自愧心如面。
追惟亡異才，承恩得爲縣。
盤錯非所長，耕桑當勉勸。
十日愆一雨，災恐延農畔。
靡愛幣與牲，羣望走之徧。
山川未應誠，兼晨不敢飯。
霈然得嘉澍，荷天如免譴。
何以迅流間，遽逐庸夫變。
江淮民荐饑，糟糠未充膳。
粢盛苟無害，豈將風雨怨。
玉燭長均調，寸進真君願。